Document ID: 32013D0404

VYKONÁVACIE ROZHODNUTIE KOMISIE
z 25. júla 2013,
ktorým sa podľa smernice Rady 2002/53/ES povoľuje Nemecku zakázať na svojom území uvádzanie určitých odrôd konope uvedených v Spoločnom katalógu odrôd poľnohospodárskych rastlinných druhov na trh
[oznámené pod číslom C(2013) 4702]
(Iba nemecké znenie je autentické)
(2013/404/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 2002/53/ES z 13. júna 2002 o Spoločnom katalógu odrôd poľnohospodárskych rastlinných druhov (1), najmä na jej článok 18,
keďže:
(1)
Komisia v súlade so smernicou 2002/53/ES uverejnila v sérii C Úradného vestníka Európskej únie v rámci Spoločného katalógu odrôd poľnohospodárskych rastlinných druhov určité odrody konope.
(2)
V nariadení Rady (ES) č. 73/2009 (2) sa v článku 39 stanovuje, že s cieľom zabrániť poskytovaniu podpory pre nelegálne plodiny, možno na plochy používané na pestovanie konope poskytnúť podporu len vtedy, ak obsah tetrahydrokanabinolu v použitých odrodách nepresiahne 0,2 %.
(3)
V nariadení Komisie (ES) č. 1122/2009 (3) sa v článku 40 ods. 3 stanovuje, že pokiaľ v druhom roku priemerný výsledok obsahu tetrahydrokanabinolu všetkých vzoriek danej odrody konope presahuje obsah tetrahydrokanabinolu stanovený v nariadení (ES) č. 73/2009, členský štát požiada o oprávnenie zakázať obchodovanie s touto odrodou v súlade so smernicou 2002/53/ES.
(4)
Komisii bola 15. novembra 2012 doručená zo strany Nemecka žiadosť o povolenie zakázať uvádzanie odrôd konope Bialobrzeskie a Carmagnola na trh, keďže v dvoch po sebe nasledujúcich rokoch obsah tetrahydrokanabinolu v nich prekročil povolenú hranicu 0,2 %.
(5)
Na základe týchto informácií by sa malo žiadosti Nemecka vyhovieť.
(6)
S cieľom umožniť Komisii informovať ostatné členské štáty a aktualizovať Spoločný katalóg odrôd poľnohospodárskych rastlinných druhov by malo Nemecko, ak použije povolenie udelené týmto rozhodnutím, informovať Komisiu.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
Nemecku sa povoľuje zakázať v ktorejkoľvek časti svojho územia uvádzanie odrôd konope Bialobrzeskie a Carmagnola na trh.
Článok 2
Nemecko oznámi Komisii dátum, od ktorého začne využívať povolenie uvedené v článku 1.
Článok 3
Toto rozhodnutie je určené Spolkovej republike Nemecko.
V Bruseli 25. júla 2013

Labels: 3
18
17